送曹殿丞秩滿還都
作者：韓維
朝代：宋

paragraphs: 朝日照濠水，清霜發樹寒。
長橋下廣陌，車馬來嘽嘽。
借問行人誰，送者何盤桓。
中郎罷從軍，遺愛民所嘆。
雍容幕府舊，供帳清渦干。
悲風思急管，薄暮留征鞍。
酒酣惜分手，四坐慘不歡。
長河轉轍迹，愁陰但漫漫。
嗟予隔追餞，飲此離恨端。
高標邈難親，坐向飛鴻看。
嘗聞古君子，贈言當豆簞。
願君保亮節，歲晚予其觀。